钦定古今图书集成/明伦汇编/氏族典/第189卷 > 萧蒲奴
## 钦定古今图书集成/明伦汇编/氏族典/第189卷 > 萧蒲奴

按《辽史萧蒲奴传》：“蒲奴，字留隐，奚王楚不宁之后。幼
孤贫，佣于医家。牧牛伤人稼，数遭笞辱。医者尝见蒲
奴熟寐，有蛇绕身，异之，教以读书。聪敏嗜学，不数年，
涉猎经史，习骑射。既冠，意气豪迈。开泰间，选充护卫，
俄坐罪黥流乌古部。久之，召还，累任剧，迁奚六部大
王，治有声。太平九年，大延琳据东京叛，蒲奴为都监”，
将右翼军攻之，延琳被擒，蒲奴以功加兼侍中。重熙
六年，改北阻卜副部署，再授奚六部大王。十五年，为
西南面招讨使，西征夏国，蒲奴悬兵深入，大掠而还。
复为奚六部大王。致仕，卒。